text: Udlejre Kirke
  
  publiceret: 2023-06-16 22:43:40+02:00
  Udlejre Kirke er en kirke i Ølstykke Sogn beliggende centralt i Ølstykke Stationsby, nordvest for Gammel Ølstykke.
  Der er græsplæne og parcelhuse rundt om kirken. Hovedindkørslen til kirken befinder sig mod nord, hvor der ligeledes er en parkeringsplads.
  Udlejre Kirke blev opført i 1990-1991 på en grund, som allerede var anskaffet i 1967, da man forudså et stigende befolkningstal i Ølstykke. Kirken, som er udført efter tegning af arkitektfirmaet Niels Munk, Viggo Kanneworff og Vilhelm Wohlert, er bygget i røde teglsten. Bygningsanlægget består af en høj kirkesal i midten med en gang rundt om, hvorfra der er adgang til menighedslokaler.
  Mod vest står et hvidkalket tårn, og mod sydøst i anlægget ligger en mindre sal til konfirmationsforberedelse. Menighedslokalerne er malet rødbrune, hvorimod de kirkelige dele af bygningen er hvidskurede.
  Kirkesalen er præget af et meget højt loft med ovenlysvinduer og hvidmalede mure med fuger, der tilsammen danner kors, samt en elegant belysning.
  Kirkens inventar er moderne, bortset fra et symbolsk indmuret kors over alterbordet som er lavet af middelalderlige munkesten fra moderkirken i Ølstykke.
  Inventarets hovedstykke er den sorte altertavle i granit, udført af kunstneren Jørn Larsen. I den blanke granit er indhugget et abstrakt motiv, der forestiller den brændende tornebusk fra Anden Mosebog i Det Gamle Testamente.
  Højt oppe mod vest kan man se et cirkulært blåt rosetvindue, som genspejles i den blanke altertavle.
  Døbefonten, alteret og prædikestolen er opført af den lokale murermester Gunnar Lauridsen. De består af hvidmalede murede elementer. Døbefonten er opbygget af fire søjler, som set ovenfra danner et kors i fint samspil med dåbsfadet i blåt glas.